**Батыс Қазақстан облысы, Қаратөбе ауданы,**

**Қаратөбе ауылы, Мұхит атындағы орта жалпы білім беретін мектебінің**

**дене шынықтыру пәнінің мұғалімі Жетписова Анар Сабыржановна**

**Тақырыбы: *«ӘКЕМ, ШЕШЕМ ЖӘНЕ МЕН»***

**отбасылық спорттық сайыс**

**Өтілетін күні:** 13.09.2014

**Уақыты:** 1100

**Қатысушы:** 3 – 4 сынып оқушылары мен ата - аналары

**Мақсаты:** Оқушыларды және ата-аналарды сұлу да сымбатты, денсаулығы зор, күшті болу үшін денені шынықтыру, оларға спортпен айналысуын қажет екендігінің манызын түсіндіру. Оларға спорттық ойындарды орындата отырып, спортқа деген қызығушылықтарын арттыру. Салауаттану – адам жанының да, тәнінің де тазаруы, денсаулығының жақсаруы, сондықтан салауатты өмір салтын ұстануға тәрбиелеу.

**Түрі:** отбасылық спорттық сайыс

**Құрал – жабдықтары:** доптар, секіртпелер, кеглилар, арқан, шығыршықтар, кіші доптар, бадминтон қалақтары.

**Өтілу барысы:**

**I. Ұйымдастыру бөлімі.**

**II. Негізгі бөлім.**

- Қадірменді спорт сүйер қауым! Бүгінгі оқушылар мен ата-аналары арасында өткізгелі отырған «Әкем, шешем және мен» атты спорттық сайысымызға қош келдіңіздер! Қазақстан Республикасының Президенті – Елбасы Н. Ә. Назарбаевтың «Қазақстан - 2050» стратегиясы қалыптасқан мемлекеттің жаңа саяси бағыты» атты Қазақстан халқына Жолдауын іске асыру шеңберінде халық арасында салауатты өмір салтын насихаттау, оқушылардың ата – аналарын дене шынықтыру мен спортқа үгіттеу, спортпен айналысып балаларымен бірге белсенді уақыт өткізу мақсатында өткізіліп отырған спорттық байқауымызды ашық деп жариялаймыз.

Отбасылардың бірге орындайтын спорттық өнерлерін көрсетуде жылдам, епті, ұйымшыл және көңілді екендіктерін көру қандай қуаныш. Бүгінгі біздің сайысымызға 3 отбасы қатысады. Әр отбасы жеке топты құрайды. Әр топ жеңіс мәресіне жету үшін бірнеше кезеңнен тұратын кедергілерге төтеп беруі тиіс. Меніңше бұл әрбір ата-аналарымыздың қолынан келеді. Біз әр топ отбасыларына сәт сапар тілейміз!

Жарысқа қатысатындарды шақырамыз,

Әр таңды бақытпенен атырамыз.

Өнерді ой көгінде бақылаңыз,

Сайысқа қатысуға енді ортаға,

Үлгілі де өнегелі, жылдам да шапшаң,

Отбасыларымызды шақырамыз.

(әр отбасы орындарына келіп тұрады)

**1. «Бәйтерек» тобы, Досқалиевтар отбасы**

**2. «Болашақ» тобы, Алмұхановтар отбасы**

**3. «Жас қыран» тобы, Кажимовтар отбасы**

Ал, құрметті халайық!

Жарысты енді көріңдер.

Әділ қазы алқасы,

Әділ баға беріңдер!

Сайысты бастамас бұрын, сайысымызды бағалап, төрелік айтар әділқазылар алқасымен таныстырып өтейік.

**1. Дене шынықтыру пәнінің мұғалімі Нұрбек Бекболатұлы**

**2. Дене шынықтыру пәнінің мұғалімі Жомарт Алдоңғарұлы**

**3. Даярлық топ сыныбының тәрбиешісі Райгүл Қобыланқызы**

**Спорттық сайысымыз 5 баллдық жүйемен бағаланады.**

**Сайыстың бағдарламасы 6 турдан тұрады:**

**1-тур: «Менің отбасым». Таныстыру**

**2-тур: «Эстафета»**

**3-тур: «Тасымақ»**

**4-тур: «Көпсайыс»**

**5-тур: «Арба»**

**6-тур: «Арқан тартыс»**

Әр кезеңнен кейін әділқазылар өз бағаларын береді.

Құрметті сайыскерлер! Сіздерге сәт - сапар!

Сайысқа қатысушыларға көтеріңкі көңіл – күй, батылдық, жеңіс тілей отырып, сайысымызды бастаймыз.

**І. «Менің отбасым». Таныстыру.**

Өнер қуып отбасы өтер дейміз,

Бір басына өнері жетер дейміз.

Сайысқа келген топтар кезектесіп.

Таныстырып өздерін кетер дейміз.

* Әр отбасы өз тобының атын, ұранын, төсбелгісін таныстырып өту.

**ІІ. «Эстафета»**

**Шарты:** Әр отбасы мүшелері кезектесе кедергі арасымен қолындағы бадминтон қалағымен кіші допты түсірмей, допты теуіп алып жүру.

**ІІІ. «Тасымақ»**

**Шарты:** Әр отбасы мүшелері еңкейе жүре желкесіндегі допты жерге түсірмей кедергі арасымен жүріп өту.

* Сәт сапар!
* Жақсы! Керемет! Әділқазылар алқасы қалай сіздерді бағалайды екен?!

**ІV. «Көпсайыс»**

**Шарты:** Ойынды аналары секіртпемен секіріп бастайды, межелі орынға жеткенде балалары да жүреден отыра қосаяқтап секіріп анасының қасына барады, ал әкелері өрмекші жүрісі бойынша ана мен баланың жанына барып, әке мен ана баласын айқастырылып ұсталған қолдарына отырғызып өз орнына кері оралу.

**V. «Арба»**

Шарты: Әр отбасы мүшелері шеңбермен допты кедергілерден алып жүру. Нәтижесі допты дұрыс бағыттау. Кедергілерді құлатпау.

**VI. «Арқан тартыс»**

Шарты: Екі отбасы мүшелері арқан бойымен ұстап, бір-біріне қарама-қарсы тұрады. Белгі берісімен екі отбасы арқанды өзіне қарай бар күштерін сала тартады. Бұл жерде күш сыналады. Егер отбасы мүшелері сызықтан шығып кетсе, сол отбасы жеңіледі.

* Рахмет!
* Әділқазылар алқасы сіздердің бағаларыңыз!

**III. Қорытынды бөлім.**

Жарыс заңы ежелден-

Жеңімпазды анықтау.

Жеңімпаз болу шарты сол-

Еңбектену, жалықпау.

Біреу озса сайыста,

Біреу артта қалады.

Жеңілгендер ренжімей,

Тараса бізге жарады.

- Олай болса, құрметті сайысқа қатысушы ата-аналар, балалар, сіздер бүгін өз күш-жігерлеріңізді, шымыр шыныққан екендеріңізді дәлелдедіңіздер. Біздің әділқазыларымыз барша турдың қорытынды бағасын есептеп шығарғанша, сіздерге мектеп оқушыларының ән шашуын ұсынамыз:

- «Жаса, қазағым» әні.

Орындаушылар: Ермекқалиев Дамир, Тілекқабылов Мейірбек.

Таңданайық, спортқа тамсанайық,

Бәріміз де қосылып, қол соғайық.

Шабыттансын, көңілдерің көтерілсін,

Сайыскерлерді мадақтап қол соғайық! - дей келе, сайысымыздың аяқталар сәтіне де келіп жеттік. Олай болса, бүгінгі сайыскер отбасыларды мадақтау үшін сөзді әділқазылар алқасына береміз.

**Жеңімпаздарды марапаттау.**

(Әділқазылардың ұпайларын тыңдау)

**І орын – Кажимовтар отбасынан құралған топ «Жас қыран»**

**ІІ орын – Алмұхановтар отбасынан құралған топ «Болашақ»**

**ІІІ орын – Досқалиевтар отбасынан құралған топ «Бәйтерек»**

Әділқазылар алқасы қорытындысын жариялап, жеңімпаздарды атайды. Отбасыларды дипломдармен марапаттап, демеушілер сыйлықтар табыстайды.

Демеңіздер, біз өнерді аяп қалды,

Мезгіл де біраз жерге таяп қалды.

Сау болып тұрыңыздар, кездескенше,

Осымен спорттық сайысымыз аяқталды.

Бүгін алтын уақыттарыңызды қиып, отбасылық сайысқа қатысқандарыңыз үшін әрбір отбасыға алғысымызды білдіреміз! Жақсылықта, амандықта жүздескенше!!! Сау болыңыздар!